Source: https://blog.hlavnespravy.sk/11935/prezidentka-sr-moze-pomoct-s-riesenim-volebnej-staznosti-podanej-s-harabinom-bol-by-to-jej-prvy-statnicky-akt/
Timestamp: 2019-12-06 14:01:11+00:00

Document:
Prezidentka SR môže pomôcť s riešením volebnej sťažnosti, podanej Š.Harabinom. Bol by to jej prvý štátnický akt. - Hlavné správy - Blog
Prezidentka SR môže pomôcť s riešením volebnej sťažnosti, podanej Š.Harabinom. Bol by to jej prvý štátnický akt.
Publikované 05.05. 2019 o 14:01 Karma článku: Počet pozretí: Počet komentárov:
Verejnosti je známe, že Štefan Harabin podal po prvom a druhom kole prezidentských volieb na Ústavný súd SR sťažnosť, v ktorej označil marcové voľby za nezákonné a neústavné, navrhol ich vyhlásiť za neplatné a opakovať ich.
Obsah sťažnosti je všeobecne známy, takže nemám v úmysle sa k nemu vyjadrovať. Vzhľadom k podanej sťažnosti ma zaujíma niečo iné: ako reagovala či mala reagovať novozvolená prezidentka SR Zuzana Čaputová na skutočnosť, že Ústavný súd SR dostal sťažnosť, čo je dôvod, aby v predmetnej veci konal.
Podaním volebnej sťažnosti sa otázka voľby prezidenta SR opätovne stala vecou verejnou a dotýka sa všetkých nás, občanov SR. Výsledky voľby prezidenta SR volebnou sťažnosťou neboli definitívne uzatvorené, pretože pre tieto voľby prezidenta to môže urobiť až Ústavný súd SR.
Poznám iba túto reakciu novozvolenej prezidentky SR Zuzany Čaputovej: „Rešpektujem právo pána Harabina podať sťažnosť. Zároveň musím povedať, že ide o nepodloženú a absurdnú sťažnosť. Pán Mistrík viedol volebnú kampaň vždy vo svoj prospech a pod svojim menom.“ Ešte je tam niekoľko viet ohľadom pána Mistríka, ale to je zrejme všetko, čo zo strany prezidentky SR oficiálne bolo povedané.
Stačilo, čo povedala prezidentka SR alebo k volebnej sťažnosti mala povedať niečo viacej ?
Názory sa môžu rôzniť, lenže ide tu o vytvorenie určitej spoločenskej pohody a porozumenie pred zložením predpísaného sľubu prezidentky SR a uvedením do prezidentského úradu. Prečo potrebujeme spoločenskú pohodu a porozumenie v záležitosti voľby prezidenta SR ? Keďže ide o vec verejnú, občania majú právo vedieť už vopred, ako v záležitosti volebnej sťažnosti zmýšľa prezidentka SR, čo očakáva od Ústavného súdu a na aké jeho rozhodnutia je pripravená.
Zatiaľ z môjho pohľadu prezidenta SR na volebnú sťažnosť reagovala skôr ako súkromná osoba, ktorá vopred vie, že ide o absurdnú sťažnosť. Ak by sme mali ostať iba pri tomto jej vyhlásení, tak to otvára určité možnosti pre zákulisné politické hry, aby sa urobili všetky potrebné kroky k zamietnutiu sťažnosti a opätovnému víťazstvu nad Štefanom Harabinom.
Občania SR majú nepochybne záujem na tom, aby sa volebná sťažnosť dôsledne a objektívne prešetrila a aby Ústavný súd SR konal bez nátlaku verejnosti či určitých politických kruhov a vydal svoj záverečný verdikt, s ktorým bude verejnosť zoznámená. Aby Ústavný súd SR mohol dôsledne a objektívne posúdiť volebnú sťažnosť a vo veci rozhodnúť a aby občania s uspokojením prijali jeho výsledky, je pre našu spoločnosť ešte pred začatím konania Ústavného súdu SR a pred zložením sľubu prezidentky SR, potrebný jeden dôležitý krok zo strany samotnej Zuzany Čaputovej.
Novozvolená prezidentka SR dostala ( nechtiac ) svoju prvú šancu po svojom zvolení ukázať občanom SR, ako si váži spravodlivosť v spoločnosti. V prípade volebnej sťažnosti má možnosť preukázať sa, že verí aj v tú najjednoduchšiu formu spravodlivosti – v spravodlivosť ako férový prístup k občanom SR. Spravodlivosť ako férovosť k občanom sa prejaví iba vtedy, ak Zuzana Čaputová vydá vyhlásenie, ktoré nebude súkromné, ale štátnické, ktoré uľahčí riešenie volebnej sťažnosti.
Čo môže byť obsahom takéhoto vyhlásenia prezidentky SR ? Ja osobne svoju férovosť k občanom SR by som prejavil týmto svojim vyhlásením: „Beriem na vedomie, že na Ústavný súd SR bola podaná volebná sťažnosť. Naplnením tohto práva zo strany pána Štefana Harabina vzniká nová situácia, že výsledky voľby prezidenta SR neboli dosiahnuté v súlade s našimi právnymi predpismi. Je tu teda podozrenie, že moje zvolenie za prezidenta SR nie je legitímne. Táto nová situácia sa nedá vyriešiť tým, že budem robiť sťažovateľovi hlavného oponenta. Ctím si náš demokratický právny štát a v ňom aj postavenie a úlohu Ústavného súdu SR.
Vyzývam náš Ústavný súd, aby v záležitosti volebnej sťažnosti bezodkladne začal konať, dôsledne prešetril všetky argumenty, ktoré volebná sťažnosť obsahuje a vydal konečný verdikt. Ja osobne, ako kandidát na funkciu prezidenta SR, som nerobil žiadne kroky k tomu, aby som v rozpore s príslušnými zákonmi dosiahol výsledok, aký som dosiahol. Ak Ústavný súd SR sa na základe preverovania a dôkazov stotožní s obsahom volebnej sťažnosti pána Štefana Harabina a vydá k tomu svoje rozhodnutie, ktoré bude svedčiť v môj neprospech, vzdám sa funkcie prezidenta SR a to ihneď po nadobudnutí právoplatnosti. Zároveň prehlasujem, že do novej voľby prezidenta SR sa ako kandidát neprihlásim. Nechcem byť prezidentom SR, ak problém volebnej sťažnosti nebude jasne vyriešený. Osobne očakávam, že Ústavný súd SR potvrdí oficiálny výsledok voľby prezidenta SR.“
Zverejnením vyhlásenia k volebnej sťažnosti v podobnom duchu, ako som to naznačil z môjho pohľadu, prezidentka SR prejaví svoj cit pre tú najelementárnejšie spravodlivosť, dá na vedomie občanom SR, že si uvedomuje závažnosť a dosah volebnej sťažnosti pre výkon jej funkcie, že si neželá žiadne nevyberané útoky na osobu sťažovateľa a hlavne na takú inštitúciu, ako je Ústavný súd SR a že tento súd si dôsledne splní svoju úlohu, ktorá je mu daná samotnou Ústavou SR.
Takýmto spôsobom môže prezidentka SR, ako zainteresovaná osoba na výsledku sťažnosti, pomôcť s riešením volebnej sťažnosti pána Štefana Harabina. Pre prípad prezidentky SR platí, že existuje iba jedna možnosť: volebná sťažnosť sa musí čestne, dôkladne a objektívne prešetriť.
Neviem, či prezidentku SR Zuzanu Čaputovú napadne myšlienka zverejniť svoje vyhlásenie v tom duchu, ako som uviedol. Bude to jej rozhodnutie. Ak by som mohol prezidentke SR radiť, tak v každom prípade jej navrhnem, aby vyhlásenie zverejnila a to ešte pred svojim nástupom do prezidentského úradu. Bol by to jej prvý a ozajstný štátnický akt a elementárny prejav spravodlivosti ako férovosti k všetkým občanom SR bez výnimky či určitý prejav politickej múdrosti.
Tak čo, milí občania, urobí Zuzana Čaputová to, čo navrhujem, aby urobila, alebo niečo také ju ani nenapadne ? Ja osobne budem rád, ak sa rozhodne vydať vyhlásenie k podanej volebnej sťažnosti pána Štefana Harabina.

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd